DELEGIRANA UREDBA KOMISIJE (EU) 2020/2012

оd 5. kolovoza 2020.

o izmjeni Delegirane uredbe (EU) 2018/161 o utvrđivanju izuzeća de minimis od obveze iskrcavanja za ribolov određenih malih pelagijskih vrsta u Sredozemnome moru u pogledu njezina razdoblja primjene

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 7.,

budući da:

(1) Uredbom (EU) br. 1380/2013 nastoji se postupno napustiti praksa odbacivanja ulova u svim vrstama ribolova u Uniji uvođenjem obveze iskrcavanja ulova vrsta koje podliježu ograničenjima ulova. U Sredozemnome moru primjenjuje se i na ulove vrsta podložnih minimalnim referentnim veličinama za očuvanje kako su navedene u Prilogu IX. Uredbi (EU) 2019/1241 Europskog parlamenta i Vijeća (2).

(2) U skladu s člankom 15. stavkom 1. točkom (a) Uredbe (EU) br. 1380/2013 obveza iskrcavanja primjenjuje se na ribolov malih pelagijskih vrsta od 1. siječnja 2015.

(3) Kako bi se izbjegli nerazmjerni troškovi rukovanja neželjenim ulovima, Delegiranom uredbom Komisije (EU) 2018/161 (3) dopušteno je odbacivanje malog postotka ulova vrsta podložnih minimalnim referentnim veličinama za očuvanje. Tom je uredbom predviđeno skupno izuzeće de minimis koje se primjenjuje na ribolov malih pelagijskih vrsta inćuna, srdele, skuše i šaruna pelagijskim koćama i/ili okružujućim mrežama plivaricama na geografskim potpodručjima Opće komisije za ribarstvo Sredozemlja (GFCM) 1, 2, 5, 6, 7, 8, 9, 10, 11.1, 11.2 i 12 (zapadno Sredozemno more), 17 i 18 (Jadransko more) te 15, 16, 19, 20, 22, 23 i 25 (jugoistočno Sredozemno more).

(4) Delegirana uredba (EU) 2018/161 primjenjuje se do 31. prosinca 2020.

(5) U svibnju 2020. skupine Pescamed – skupina na visokoj razini za zapadno Sredozemno more (Španjolska, Francuska i Italija), Adriatica – skupina na visokoj razini za Jadransko more (Hrvatska, Italija i Slovenija) te Sudestmed – skupina na visokoj razini za jugoistočno Sredozemno more (Grčka, Italija, Cipar i Malta), koje imaju izravni upravljački interes u ribolovu malih pelagijskih vrsta u Sredozemnome moru, dostavile su znanstvene dokaze i zatražile produljenje izuzeća de minimis utvrđenog u Delegiranoj uredbi (EU) 2018/161.

(6) U svibnju 2020. stručna radna skupina Znanstvenog, tehničkog i gospodarskog odbora za ribarstvo (STECF) preispitala je dostavljene znanstvene dokaze i zaključila da su za produljenje izuzeća de minimis potrebni dodatni dokazi, pogotovo u pogledu razine odbačenih ulova prijavljenih u dotičnom ribolovu.

(7) U lipnju 2020. tri skupine na visokoj razini u kojima su okupljene države članice dostavile su dodatne dokaze kao odgovor na primjedbe stručne radne skupine STECF-a. U svjetlu tih dodatnih dokaza STECF (4) je zaključio da su znanstveni kriteriji u prilog produljenju izuzeća de minimis odobrenog Delegiranom uredbom (EU) 2018/161 ispunjeni.

(8) Izuzeće de minimis predviđeno Delegiranom uredbom (EU) 2018/161 primjenjuje se na više vrsta ulovljenih istodobno, artizanalnim ribarskim plovilima i u znatno različitim količinama te iskrcanih na mnogo iskrcajnih mjesta uzduž obale, zbog čega je teško primijeniti pristup temeljen na zasebnim stokovima[?]. Te su vrste podložne minimalnim veličinama za očuvanje kako su navedene u Prilogu IX. Uredbi (EU) 2019/1241.

(9) Poboljšala se kvaliteta dostavljenih informacija o nerazmjernim troškovima rukovanja neželjenim ulovima i o razinama neželjenih ulova. Međutim, STECF je utvrdio da su potrebna daljnja poboljšanja u prikupljanju podataka o odbačenim ulovima. U tom kontekstu, a kako bi se izbjegli nerazmjerni troškovi rukovanja neželjenim ulovima i prekid dotičnih ribolovnih aktivnosti i s njima povezanih gospodarskih aktivnosti, Komisija smatra primjerenim produljiti razdoblje primjene izuzeća de minimis utvrđeno u Delegiranoj uredbi (EU) 2018/161.

(10) Delegiranu uredbu (EU) 2018/161 trebalo bi stoga na odgovarajući način izmijeniti.

(11) Budući da mjere predviđene ovom Uredbom izravno utječu na planiranje ribolovne sezone plovila Unije i na povezane gospodarske aktivnosti, ova bi Uredba trebala stupiti na snagu neposredno nakon objave. Radi pravne sigurnosti i s obzirom na to da Delegirana uredba (EU) 2018/161 prestaje važiti 31. prosinca 2020., ova bi se Uredba trebala primjenjivati od 1. siječnja 2021.,

DONIJELA JE OVU UREDBU:

Članak 1. U članku 4. Delegirane uredbe (EU) 2018/161 drugi stavak zamjenjuje se sljedećim: „Primjenjuje se do 31. prosinca 2023.”.

Članak 2. Ova Uredba stupa na snagu sljedećeg dana od dana objave u Službenom listu Europske unije. Primjenjuje se od 1. siječnja 2021.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 5. kolovoza 2020. Za Komisiju Predsjednica Ursula VON DER LEYEN

(1) SL L 354, 28.12.2013., str. 22.

(2) Uredba (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (SL L 198, 25.7.2019., str. 105.).

(3) Delegirana uredba Komisije (EU) 2018/161 оd 23. listopada 2017. o utvrđivanju izuzeća de minimis od obveze iskrcavanja za ribolov određenih malih pelagijskih vrsta u Sredozemnome moru (SL L 30, 2.2.2018., str. 1.).

(4) Znanstveni, tehnički i gospodarski odbor za ribarstvo (STECF), Evaluation of Joint Recommendations on the Landing Obligation and on the Technical Measures Regulation (Evaluacija zajedničkih preporuka u pogledu obveze iskrcavanja i Uredbe o tehničkim mjerama) (STECF-20-04). Ured za publikacije Europske unije, Luxembourg, 2020., https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/d71aef4f-7366-48cb-9cdb-afcf58565ee6